S-1009/2007

Þetta mál, sem var dómtekið 18. desember sl., er höfðað með ákæru lögreglustjórans á höfuðborgarsvæðinu, útgefinni 20. nóvember sl., á hendur Ó-kvk-þgf H-kvk-þgf G-kvk-þgf, kt. (...), Bjallavaði 7, Reykjavík, „fyrir eftirtalin þjófnaðarbrot, framin í verslunum í Smáralind, Kópavogi, fimmtudaginn 18. janúar 2007:

1. Í verslun Hagkaupa, stolið JB náttbuxum að verðmæti kr. 3.499, Hagkaups hyrnu að verðmæti kr. 398, 0,5 l Diet Coke að verðmæti kr. 130, tveimur Garnier Highlight kit hvort að verðmæti kr. 1.199, Johnson barnasjampói að verðmæti kr. 299, tweezerman að verðmæti kr. 1.859, Durex smokkum að verðmæti kr. 299, tveimur eintökum af tímaritinu Vikunni hvort að verðmæti kr. 599, tveimur eintökum af tímaritinu Hús og híbýli hvort að verðmæti kr. 974, tímaritinu Cosmopolitan að verðmæti kr. 915 og tímaritinu Celebrity Hair now að verðmæti kr. 890, allt samtals að verðmæti kr. 13.833.

2. Í verslun Søstrene Grene, stolið fimm jólavörum hver að verðmæti kr. 172, samtals að verðmæti kr. 860.

Telst þetta hvort tveggja varða við 244. gr. almennra hegningarlaga nr. 19, 1940.“

Í ákæru er þess krafist að ákærða verði dæmd til refsingar.

Ákærða hefur fyrir dómi skýlaust viðurkennt að hafa gerst sek um þá háttsemi sem henni er gefin að sök í ákæru. Telst sannað með þeirri játningu og framkomnum sakargögnum að ákærða hafi framið þau þjófnaðarbrot sem nánar er lýst í ákæru og eru brot hennar þar réttilega heimfærð til refsiákvæðis.

Ákærða er fædd á árinu 1968. Hún á að baki nokkurn sakaferil allt frá árinu 1999 þegar hún gekkst undir sátt og sviptingu ökuréttar fyrir brot gegn umferðarlögum. Á árinu 2000 gekkst hún tvisvar undir viðurlagaákvörðun fyrir þjófnaðarbrot en á árinu 2001 hlaut hún tvisvar dóm fyrir þjófnaðarbrot. Á árinu 2002 hlaut hún dóm fyrir ölvunarakstur og gekkst einnig undir greiðslu sektar fyrir akstur án ökuréttinda. Á árinu 2003 gekkst hún aftur undir greiðslu sektar fyrir akstur án ökuréttar. Í júní 2005 var ákærða dæmd í 30 daga fangelsi fyrir ölvunarakstur og svipt ökurétti ævilangt. Í nóvember sama ár var hún dæmd í fangelsi í 15 daga fyrir þjófnað og í desember sama ár var hún dæmd í fangelsi í 30 daga fyrir akstur án ökuréttinda. Þann 19. janúar 2006 hlaut ákærða dóm fyrir þjófnaðarbrot, tveggja mánaða fangelsi skilorðsbundið í tvö ár, og í mars sama ár var hún einnig sakfelld fyrir þjófnaðarbrot en var þá ekki gerð sérstök refsing þar sem sá dómur var hegningarauki við fyrri dóm.

Með því broti sem ákærða er nú sakfelld fyrir hefur hún rofið skilorð dómsins frá 19. janúar 2006. Því verður sá dómur tekinn upp og dæmdur með í þessu máli, sbr. 3. málslið 60. gr. sömu laga, sbr. 7. gr. laga nr. 22/1955. Þar sem brot ákærðu er ítrekað er ekki unnt að dæma henni sektarrefsingu fyrir það brot sem hún er nú sakfelld fyrir og láta skilorðsdóminn halda sér óbreyttan. Refsinguna verður að ákveða með tilliti til 77. gr. almennra hegningarlaga. Þegar litið er til þess að verðmæti þeirra vara sem ákærða hafði undir höndum nam einungis tæplega 15.000 krónum, þykir refsingin hæfilega ákveðin 100 daga fangelsi.

Við meðferð málsins fyrir dómi kom fram að ákærða fór í meðferð á Vog í nóvember sl. og hefur nú hafið framhaldsmeðferð þar. Ákærða segir að sig langi mikið til að taka á sínum málum. Hún kveðst einkum glíma við áfengisvanda, en stríði einnig við annan sjúkdóm. Ákærða lagði fram vottorð um það að hún væri óvinnufær með öllu vegna sjúkdóms síns en hún kvaðst hafa sterka löngun til að ná tökum á áfengisfíkn sinni til að geta komist aftur út á vinnumarkaðinn. Þegar litið er til þessarar viðleitni ákærðu til að koma lífi sínu á réttan kjöl þykir rétt að fresta fullnustu refsingarinnar og skal hún falla niður að liðnum tveimur árum, talið frá uppkvaðningu þessa dóms, haldi ákærða almennt skilorð 57. gr. almennra hegningarlaga, sbr. lög 22/1955.

Engan sakarkostnað hefur leitt af meðferð málsins.

I-kvk-nf L-kvk-nf, settur héraðsdómari, dæmir þetta mál.

D ó m s o r ð :

Ákærða, Ó-kvk-nf H-kvk-nf G-kvk-nf, sæti fangelsi í 100 daga. Fresta skal fullnustu refsingarinnar og skal hún falla niður að liðnum tveimur árum frá uppkvaðningu þessa dóms haldi ákærða almennt skilorð 57. gr. almennra hegningarlaga.

I-kvk-nf L-kvk-nf